Europa-Parlamentets beslutning

af 10. maj 2011

med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2009, Sektion I — Europa-Parlamentet

EUROPA-PARLAMENTET,

der henviser til Den Europæiske Unions almindelige budget for regnskabsåret 2009 [1],

der henviser til Den Europæiske Unions endelige årsregnskab for regnskabsåret 2009 (SEK(2010) 963 — C7-0212/2010) [2],

der henviser til beretningen om den budgetmæssige og økonomiske forvaltning — Regnskabsåret 2009, Sektion I — Europa-Parlamentet [3],

der henviser til den interne revisors årsberetning for 2009,

der henviser til Revisionsrettens årsberetning om budgetgennemførelsen i regnskabsåret 2009 med institutionernes svar [4],

der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde [5],

der henviser til EF-traktatens artikel 272, stk. 10, og artikel 275, og til artikel 314, stk. 10, og artikel 318 i traktaten om Den Europæiske Unions funktionsmåde samt Euratom-traktatens artikel 179 a,

der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [6] (finansforordningen), særlig artikel 145, 146 og 147,

der henviser til artikel 13 i de interne bestemmelser for gennemførelsen af Europa-Parlamentets budget [7],

der henviser til finansforordningens artikel 147, stk. 1, hvorefter institutionerne træffer alle egnede foranstaltninger til at efterkomme bemærkningerne i Europa-Parlamentets afgørelse om decharge,

der henviser til sin beslutning af 10. april 2008 om retningslinjerne for 2009-budgetproceduren — Sektion I, II, IV, V, VI, VII, VIII og IX [8],

der henviser til sin beslutning af 20. maj 2008 om overslag over Parlamentets indtægter og udgifter for regnskabsåret 2009 [9],

der henviser til forretningsordenens artikel 77, artikel 80, stk. 3, og bilag VI,

der henviser til betænkning fra Budgetkontroludvalget (A7-0094/2011),

A. der henviser til, at Revisionsretten har fastslået, at samtlige institutioner med hensyn til administrationsudgifter i 2009 på tilfredsstillende vis har anvendt de overvågnings- og kontrolsystemer, der kræves i finansforordningen, og at den ingen væsentlige fejl fandt i de reviderede transaktioner [10],

B. der henviser til, at generalsekretæren den 2. juli 2010 fastslog, at der var rimelig sikkerhed for, at Parlamentets budget var blevet gennemført i overensstemmelse med principperne om forsvarlig økonomisk forvaltning, og at den iværksatte ramme for kontrol giver de nødvendige garantier med hensyn til de underliggende transaktioners lovlighed og formelle rigtighed,

Større ændringer i Parlamentets budgetforvaltning i 2009

1. erkender, at den nuværende økonomiske situation nødvendiggør, at Parlamentet på linje med alle Unionens institutioner finder frem til de mest omkostningseffektive måder at anvende de økonomiske og personalemæssige ressourcer på, herunder eventuelle besparelser, samt elektroniske værktøjer og metoder for at levere effektive ydelser;

2. opfordrer til en langsigtet gennemgang af Parlamentets budget; opfordrer til fremfinding af fremtidige sparemuligheder med henblik på at nedskære omkostningerne og frigive midler til den fremtidige drift af Parlamentet som en del af den lovgivende myndighed;

3. minder om, at Parlamentet i sin beslutning af 5. maj 2010 [11] om decharge til Parlamentet for regnskabsåret 2008 beklagede, at den interne revisors revision af de interne kontrolsystemer havde vist, at et stort antal og en betragtelig andel af aktionerne (88 af 452) stadig var uafsluttede; noterer sig med tilfredshed generalsekretærens svar på spørgeskemaet vedrørende decharge, ifølge hvilke der efter generaldirektørernes opfattelse var sket betydelige fremskridt med gennemførelsen af de specifikke aktioner, de havde vedtaget, idet de ved udgangen af 2010 anså 51 aktioner for fuldt gennemført (herunder alle de fire kritiske aktioner) og 31 for delvis gennemført, mens størstedelen af arbejdet stadig manglede for seks aktioners vedkommende; anmoder dog om, at den interne revisors vurdering og validering af disse selvvurderinger medtages i den kommende årsberetning; anmoder også generalsekretæren om at aflægge rapport til Budgetkontroludvalget om alle uafsluttede aktioner hver sjette måned;

4. gør opmærksom på, at GD ITEC var det generaldirektorat, der var mest berørt, idet det tegnede sig for 22 uafsluttede aktioner; konstaterer med tilfredshed, at Direktoratet for Informationsteknologi under GD ITEC ifølge den interne revisor har gennemført 19 af de 22 uafsluttede aktioner og i denne forbindelse har gjort betydelige fremskridt med udviklingen af kontrolsystemerne; opfordrer alle de berørte generaldirektorater til at fortsætte bestræbelserne på at forbedre deres respektive forvaltnings- og kontrolprocedurer; opfordrer den interne revisor til at fastsætte strengere tidsplaner for de aktioner, der skal gennemføres;

5. bemærker, at 2009 var det første år, hvor statutten for Europa-Parlamentets medlemmer og statutten for de akkrediterede parlamentariske assistenter fandt anvendelse; konstaterer, at der i starten har været en række problemer med gennemførelsesbestemmelserne til assistenternes statut, men glæder sig over, at den midlertidige evalueringsgruppe om medlemmernes og assistenternes statut, som er nedsat af Præsidiet, har foreslået ændringer i gennemførelsesbestemmelserne til medlemmernes statut hvad angår i) medlemmernes rejser, ii) medlemmernes sygeforsikring og godtgørelse af lægeudgifter, iii) assistenternes tjenesterejser, iv) assistentkontrakternes løbetid og fornyelse, v) faglig uddannelse for assistenter og vi) bestemmelserne vedrørende medlemmernes praktikanter samt andre ændringer til assistenternes statut, navnlig hvad angår i) anvendelse af assistentgodtgørelsen og godtgørelsen for generelle udgifter, ii) betalingsagenter og iii) revision af proceduren for medlemmers indgivelse af klager og appeller; understreger, at disse ændringer bør være gennemført senest den 30. november 2011;

6. bemærker, at de nuværende regler for godtgørelse af generelle udgifter, hvoraf det fremgår, at pengene skal betales til medlemmets personlige konto, men ikke kræver nogen dokumentation for udgifter, har medført en opdeling mellem de medlemmer, der fuldt ud redegør for udgifter og offentliggør detaljerede oplysninger herom, og de medlemmer, som ikke anvender sådanne gennemsigtige procedurer, og som derfor risikerer beskyldninger om, at en del af godtgørelsen bruges til at supplere deres personlige indkomst; opfordrer generalsekretæren til at foreslå ordninger for at sikre, at godtgørelsens udgifter er gennemsigtige i alle tilfælde og anvendes til de påtænkte formål;

7. bemærker den betydelige forøgelse af arbejdsbyrden, som administrationen har kunnet registrere i forbindelse med de nye statutters ikrafttræden; ser med bekymring på de mere komplicerede procedurer i forbindelse med de akkrediterede assistenters tjenesterejser uden for de tre arbejdssteder og mener, at der på trods af den betydelige personaleforøgelse stadig er for få ansatte i tjenesterne for medlemmerne og i de afdelinger, der tager sig af assistenter, og anmoder derfor om, at administrationen omrokerer yderligere personale til at klare den øgede arbejdsbyrde; anmoder desuden om, at der foretages en omfattende evaluering, som vedrører ændringer i personale såvel som udviklingen i udgifterne i alle de berørte områder, af erfaringerne med gennemførelsen af de to statutter, efter at de har været i kraft det første hele år, sammen med en handlingsplan og en vurdering af de økonomiske konsekvenser for Parlamentets budget, herunder af de bevillinger, der skal afsættes til eventuelle yderligere kontorlokaler, og at den fremsendes til de ansvarlige udvalg senest den 30. september 2011;

8. noterer sig med tilfredshed de forbedringer, der er sket i forvaltningen af Parlamentets tjenestegrene; glæder sig især over Præsidiets afgørelser af 1. april 2009 om omstrukturering af Generaldirektoratet for Personale fra den 1. januar 2010 og omstrukturering og styrkelse af Generaldirektoratet for Infrastruktur og Logistik med henblik på at sætte det i stand til straks at tage fat på arbejdet med at forbedre vedligeholdelsen af Parlamentets bygninger;

9. bemærker, at Præsidiet den 24. marts 2010 vedtog den længe ventede strategi på mellemlang sigt for it- og bygningssektoren og forventer, at bygningsstrategien vil være genstand for et forbedret interinstitutionelt samarbejde, og at lokale beboeres organisationer regelmæssigt vil blive hørt;

10. bemærker især den bygningspolitik på mellemlang og lang sigt (bygningsstrategien), hvori der tages hensyn til Parlamentets øgede ansvar i henhold til Lissabontraktaten, kriterierne for tildeling af lokaler, behovet for lokaler til eksternt personale og behovet for vedligeholdelse/renovering af bygninger; anmoder endvidere om en detaljeret beretning om det fremtidige lokalebehov, og om hvorfra midlerne til dette skal komme; opfordrer endvidere generalsekretæren til at føre forhandlinger med de belgiske myndigheder med henblik på at reducere den procentsats (33 %), som skal betales, hvis Parlamentet køber "statsejet" ejendom;

11. ser med tilfredshed på de forbedringer, der er sket i forbindelse med styringen af Parlamentets informations- og kommunikationsteknologier (ikt), den planlagte generelle anvendelse af open source software og det forhold, at det i forbindelse med den ikt-strategi, der er blevet vedtaget for nylig, erkendes, at der er behov både for hurtig udvikling af it til støtte for såvel proceduren for offentlige indkøb som forvaltningen af kontrakter, og for:

- klare specifikationer ved påbegyndelsen af projekter

- et omfattende forvaltningsinformationssystem

- forhindring af overdreven udlicitering af ikt-tjenester

- en klarere opgavefordeling inden for udvikling og vedligeholdelse og

- yderligere ressourcer i GD ITEC for at sikre strengere kontrol med projekter;

12. opfordrer til, at alle medlemmer af Parlamentet får tilsendt en kopi af alle væsentlige politiske beslutninger, som er blevet truffet i indeværende valgperiode, som f.eks.:

- bygningsstrategien

- ICC-strategien

- kommunikationshandlingsplanen

og at de får tilsendt sådanne dokumenter i fremtiden;

13. opfordrer til, at Præsidiet udsender forberedende dokumenter om vigtige punkter af almen interesse til alle medlemmer af Parlamentet for at lette drøftelserne i de politiske grupper, før der træffes endelig beslutning;

De vigtigste resterende udfordringer

Sikkerhed

14. fordømmer det tredje på hinanden følgende røveri i, hvad der skulle være Parlamentets sikre bygninger; misbilliger i høj grad de åbenlyse mangler i Parlamentets sikkerhed; opfordrer sin administration til at overflytte den ansvarlige leder til nye opgaver;

15. finder det overraskende, at der arbejder ca. 900 personer i Parlamentets sikkerhedstjenester, hvoraf de fleste er eksterne kontraktansatte, og gør samtidig opmærksom på den vedvarende stigning i de samlede sikkerhedsudgifter (ca. 43000000 EUR i 2009); anmoder på baggrund af de seneste sikkerhedsmæssige episoder om, at disse tjenester efterses med henblik på at gøre dem mere effektive; anbefaler kraftigt, at de to vigtigste kontrakter for sikkerhedstjenester, både den fysiske og den tekniske, ikke vil blive indgået med det samme selskab, som det nu er tilfældet;

16. glæder sig i den forbindelse over, at der pr. 1. januar 2010 er oprettet et nyt direktorat med ansvar for sikkerhed, og anmoder det nyoprettede direktorat om at foretage en grundig revision af Parlamentets sikkerhedspolitik og udarbejde forslag til sikkerhedsløsninger for Parlamentet, som er mere teknologiorienterede og billigere og vil give betydelige personalemæssige besparelser og vil gerne orienteres om de opnåede fremskridt;

17. mener, at den nye sikkerhedspolitik bør tage sigte på at skabe en omkostningseffektiv balance mellem internt personale og eksterne ansatte og mellem sikkerhedshensyn på den ene side og tilgængelighed og åbenhed på den anden side for at give Parlamentet mulighed for så vidt muligt at forblive en åben og tilgængelig institution; understreger, at mere videoovervågning ikke er en ønskværdig fremgangsmåde;

18. bemærker, at en af svaghederne ved Parlamentets sikkerhed er, at medlemmer kan komme ind og ud af bygningerne uden at lade deres adgangskort kontrollere elektronisk; mener, at det bør være obligatorisk for medlemmerne at vise deres adgangskort ved Parlamentets ind- og udgange;

19. bemærker, at ordningerne for indskrivning af medlemmernes besøgende er langsomme og besværlige sammenlignet med dem i Kommissionen og i mange nationale parlamenter, hvor sikkerhed tillægges samme betydning, og at dette medfører unødvendige forsinkelser og ulemper for besøgende, medlemmer og deres assistenter; opfordrer generalsekretæren til at undersøge praksis i parlamenter andre steder og derefter henstille til vedtagelse af forbedrede procedurer;

20. understreger nødvendigheden af en klar sikkerhedsstrategi, der sikrer en intelligent, moderne og tidssvarende sikkerhedstjeneste, der kan tilbyde:

i) elektronisk signatur for medlemmerne (i stedet for det nuværende forældede og omkostningskrævende system med underskrifter på papir, hvor personalet indføjer data manuelt), samtidig med at det sikres, at det nye system ikke giver mulighed for misbrug; opfordrer derfor generalsekretæren til inden den 30. september 2011 at fremlægge forskellige forslag til et mere effektivt signatursystem, herunder overvejelser om åbningstider til signering

ii) tekniske løsninger, der giver sikkerhedspersonalet mulighed for at reagere effektivt i nødsituationer ved at give dem adgang til pålidelige data med hensyn til antallet af personer, der opholder sig i Parlamentets bygninger, og deres identitet

iii) en opdateret krisestyringsplan

iv) et internt akkrediteringssystem for besøgende, som sikrer en forbedret og mere ensartet service;

21. bemærker det store antal kameraer, der er opsat på Parlamentets tre arbejdssteder [12]; anmoder generalsekretæren om senest den 30. juni 2011 at forelægge Budgetkontroludvalget detaljerede oplysninger om:

i) hvad videooptagelserne benyttes til

ii) hvordan og hvor længe de opbevares

iii) hvem der har adgang til optagelserne samt

iv) hvorvidt de mange kameraer og videoovervågningen har bidraget til at forebygge, afsløre eller opklare tyverier eller generelt, hvordan de har bidraget til at øge sikkerhedsniveauet i Parlamentet;

22. ser med bekymring på de voksende problemer, som medlemmer og personale konfronteres med i forbindelse med deres arbejde som følge af det store antal besøgsgrupper, der får adgang til arbejdsområder i Parlamentets bygninger, som oprindeligt ikke var beregnet til besøgende; anmoder kvæstorerne om at anvende de relevante bestemmelser mere konsekvent, især i perioder, hvor arbejdsbyrden er stor;

23. beklager den manglende sikkerhed i Parlamentets nærmeste omgivelser og mener, at bedre kommunikation og samarbejde med det lokale politi ville sikre mere effektiv udnyttelse af ressourcerne; opfordrer institutionerne til at indgå en aftale med de belgiske myndigheder om at forbedre sikkerheden i EU-kvarteret i Bruxelles bl.a. ved hjælp af øget politipatruljering;

Jobrotation

24. anmoder om oplysninger om afvigelser fra den almindelige praksis med jobrotation senest efter syv år i den samme stilling for ansatte og navnlig personer i såkaldte "følsomme stillinger";

Interne kontra eksterne ressourcer

25. noterer sig med bekymring det store antal (ca. 990) eksterne ansatte, som arbejder i Parlamentets kontorer; mener, at behovet for sådanne kontorer bør anføres i de oprindelige bestemmelser, og at tjenestegrenene bør give en fyldestgørende begrundelse for, at de har behov for eksterne it- eller bygningseksperter på stedet; mener, at der i højere grad bør anvendes kontorlandskaber;

26. beklager den alt for store afhængighed af ekstern (teknisk) ekspertise, især inden for it- og bygningssektoren som følge af den manglende strukturelle balance mellem interne og eksterne ressourcer og opfordrer til, at man tilstræber en omkostningseffektiv balance mellem intern og ekstern ekspertise inden for alle områder af Parlamentets arbejde; mener derfor, at der bør foretages en cost-benefit-analyse for at gøre det muligt at træffe velbegrundede beslutninger om at engagere ekstern ekspertise;

Ejendomspolitik

27. understreger nødvendigheden af at udvikle den interne bygningsekspertise af høj kvalitet, der er en forudsætning for en reel forbedring af planlægningen af Parlamentets fremtidige erhvervelse af og langfristede lejemål på bygninger; påpeger, at et forbedret interinstitutionelt samarbejde er af afgørende betydning;

28. anmoder om et overslag over det tab, der opstod i forbindelse med salget af den tidligere parlamentsbygning i Bruxelles til Regionsudvalget for at tage hensyn til prisen pr. kvadratmeter for de kontorer, som for øjeblikket købes eller lejes;

29. opfordrer generalsekretæren til med bistand fra GD INLO og de øvrige generaldirektorater at foretage en grundig analyse af den aktuelle udnyttelse af Parlamentets bygninger og behovet for regler for alle kategorier af brugere samt at prioritere udviklingen af en enkelt pålidelig database med alle relevante informationer om alle de personer, der har kontor i Parlamentets bygninger; konstaterer, at Præsidiets afgørelse om Parlamentets ejendomspolitik på mellemlang og lang sigt udgør et godt udgangspunkt i denne henseende; opfordrer GD INLO til omhyggeligt at gennemføre den handlingsplan, der er aftalt med den interne revisor; kræver, at der foretages en sammenlignende undersøgelse af udgifterne til investeringer, nettoydelsesbetalinger og vedligeholdelse pr. kvadratmeter anvendt kontorareal i forhold til de nuværende lejeudgifter til kontorarealer i EU-kvarteret i Bruxelles; forlanger, at værdien af kontorbygninger fastsættes ved hjælp af en tilbagediskonteret cash flow-undersøgelse, inden der købes flere kontorbygninger;

30. noterer sig, at endnu en vuggestue i Bruxelles er et prioriteret projekt og derfor kræver mere gulvareal; anmoder i forbindelse med spørgsmålet om nye kontorarealer om en undersøgelse blandt medlemmer for at vurdere, hvorvidt de mener, at endnu et assistentkontor er nødvendigt i forbindelse med ansættelse af flere assistenter;

31. mener, at det er hensigtsmæssigt, at Parlamentets bygninger ligger tæt på hinanden; minder dog om, at denne præference er i modstrid med det faktum, at der er tre officielle arbejdssteder; understreger i denne forbindelse, at der er tilstrækkelige kontorfaciliteter til rådighed til leje i umiddelbar nærhed af Parlamentet i Bruxelles, som kunne tilfredsstille behovet for kontorarealer på mellemlang sigt og på samme tid overholde Parlamentets økonomiske og driftsmæssige effektivitet og miljømål;

32. opfordrer administrationen til at forhandle med Kommissionen om en interinstitutionel aftale om de finansielle regler, der skal gælde for erhvervelse af Europahuse (Parlamentets informationskontorer), som skal indeholde klare bestemmelser om omkostningsreduktioner;

Informations- og kommunikationsteknologisektoren (ikt)

33. glæder sig over den mere strukturerede tilgang til ikt og udarbejdelsen af en samlet strategi på området; glæder sig endvidere over, at dets administration i sine svar på spørgeskemaet har forpligtet sig til at iværksætte en undersøgelse af muligheden for udskiftning af eksternt personale;

34. understreger i forbindelse med udviklingen af it-applikationer det strukturelle problem med den store afhængighed af eksterne eksperter, som indebærer alvorlige juridiske og operationelle risici; mener på baggrund heraf, at der er behov for væsentlige ændringer i styrings- og kontrolsystemerne i Direktoratet for Informationsteknologi, herunder en tættere og tidligere inddragelse af andre generaldirektorater i alle faser af udviklingen af applikationer, som kan øge brugernes ejerskab til og ansvar for resultaterne af de enkelte projekter;

35. opfordrer derfor GD ITEC til omhyggeligt at gennemføre den handlingsplan, der er aftalt med den interne revisor, og forsøge at opnå et passende miks af parlamentsansatte og eksterne ressourcer samt en passende balance mellem intern udvikling af applikationer og kontrakter om projektleverancer; noterer sig manglen på kvalificerede kandidater på EPSO's lister inden for it-sikkerhed; støtter også forslaget om hurtigst muligt at afholde særskilte AD 7-udvælgelsesprøver på dette område;

36. er rystet over de enorme udgifter til dataroaming, som refunderes til de ansatte, som ignorerer de hastigt stigende omkostninger, når de er i Strasbourg og andre steder uden for Bruxelles; opfordrer it-administrationen til at udarbejde et styringsværktøj, der kan bruges til at forhindre ekstremt høje omkostninger ved påvisning af kraftige stigninger på et tidligt tidspunkt;

37. henleder opmærksomheden på, at øget brug af eksterne firmaer til at gennemføre it-projekter ud over negative økonomiske virkninger også indebærer en risiko for, at Parlamentet mister en vigtig del af sin knowhow samt evnen til at styre og overvåge projekter, der leveres af eksterne kontrahenter; opfordrer endvidere til, at der træffes afgørelse om, at anvendelse af eksterne selskaber skal være baseret på en cost-benefit-analyse; anser det desuden for vigtigt på grund af den voksende rolle og betydning af ikt i Parlamentets arbejde at højne ikt-administrationens rolle også for at sikre øget sikkerhedsbeskyttelse; opfordrer indtrængende GD ITEC til i sin aktivitetsrapport for 2010 om at forelægge oplysninger om udgifterne ved at eksternalisere datacentrene sammenlignet med de tidligere omkostninger;

Særlige tilfælde af udbud efter forhandling

38. gentager, at det, således som det gav udtryk for det i beslutningen af 5. maj 2010, er af den opfattelse, at den stigning i antal og procentdel af særlige tilfælde af udbud efter forhandling, der er registreret fra 2007 til 2008, klart forpligter den anvisningsberettigede til at træffe foranstaltninger for at "ændre på denne tendens", og opfordrer generalsekretæren til at aflægge rapport om foranstaltninger, der er truffet før den 1. september 2010, til Budgetkontroludvalget;

39. finder den fortsatte stigning i antallet af særlige tilfælde af udbud efter forhandling bekymrende og opfordrer på ny generalsekretæren og de ved delegation bemyndigede anvisningsberettigede til at træffe effektive og virksomme foranstaltninger for at ændre denne tendens og aflægge rapport til det ansvarlige udvalg om de trufne foranstaltninger senest den 30. september 2011; opfordrer desuden sin administration til at fortsætte sin nøje kontrol med disse procedurer, navnlig med hensyn til mulige interessekonflikter og at anvende intensiverede og afskrækkende sanktioner for uregelmæssigheder;

Forretningsordenen

40. konstaterer, at den interne organisation og fordelingen af beføjelser mellem Parlamentets interne strukturer er fastlagt i forretningsordenen; understreger, at dette er et centralt element i den demokratiske proces for god lovgivning;

41. mener, at muligheden for at fremsætte skriftlige spørgsmål til de andre institutioner bør forbedres ved at give adgang til passende formularer for hver institution samt ved at tilpasse Parlamentets forretningsorden;

Beretning om den budgetmæssige og økonomiske forvaltning

42. konstaterer, at Parlamentets indtægter i 2009 beløb sig til 141250059 EUR (151054374 EUR i 2008), hvoraf de 27576932 EUR var formålsbestemte indtægter;

Præsentationen af Europa-Parlamentets regnskaber

43. noterer sig de tal, som dannede grundlag for Parlamentets regnskabsafslutning for regnskabsåret 2009:

(EUR) |

a)Disponible bevillinger

Bevillinger for 2009: | 1529970930 |

Ikkeautomatiske fremførsler fra regnskabsåret 2008: | 8315729 |

Automatiske fremførsler fra regnskabsåret 2008: | 196133738 |

Bevillinger hidrørende fra formålsbestemte indtægter for 2009: | 27576932 |

Fremførsler hidrørende fra formålsbestemte indtægter fra regnskabsåret 2008: | 36808922 |

I alt: | 1798806251 |

b)Udnyttelse af bevillinger i regnskabsåret 2009

Forpligtelser: | 1670143804 |

Gennemførte betalinger: | 1466075267 |

Automatiske fremførsler, herunder bevillinger hidrørende fra formålsbestemte indtægter: | 201826738 |

Ikkeautomatiske fremførsler: | 10100000 |

Annullerede bevillinger: | 120804246 |

c)Budgetindtægter

Modtaget i 2009: | 141250059 |

d)Samlet balance pr. 31. december 2009 | 1709216709 |

44. mener, at der bør tilføjes en ekstra kolonne til tabellen med de relevante data for det foregående år for at opnå øget gennemsigtighed og lette sammenligninger;

45. konstaterer med tilfredshed, at der i 2009 for første gang ikke blev foretaget nogen opsamlingsoverførsel ved regnskabsårets afslutning efter en række år, hvor muligheden for en opsamlingsoverførsel var blevet udnyttet (fortrinsvis til at købe bygninger ved at fremrykke betalingen af den årlige husleje), et tegn på, at budgetplanlægningen og -disciplinen har været bedre, hvilket er prisværdigt; opfordrer administrationen til at sætte sig det samme mål i fremtiden og så vidt muligt undgå at gøre brug af opsamlingsmetoden;

Generalsekretærens revisionserklæring

46. glæder sig over erklæringen af 2. juli 2010 fra generalsekretæren, den ved delegation bemyndigede ledende anvisningsberettigede, vedrørende de anvisningsberettigedes årlige aktivitetsrapporter for 2009, hvori han bekræfter, at han har fået rimelig sikkerhed for, at Parlamentets budget er blevet gennemført i overensstemmelse med principperne om forsvarlig økonomisk forvaltning, og at den iværksatte ramme for kontrol giver de nødvendige garantier med hensyn til de underliggende transaktioners lovlighed og formelle rigtighed;

Aktivitetsrapporter fra generaldirektørerne

47. konstaterer, at hver enkelt generaldirektør (ved delegation bemyndigede anvisningsberettigede) for øjeblikket udarbejder sin egen aktivitetsrapport, og at der ikke udarbejdes og vedtages nogen samlet aktivitetsrapport for institutionen som helhed; opfordrer generalsekretæren til at overveje at udarbejde en mere overskuelig, konsolideret version (et resumé) af de årlige aktivitetsrapporter for dechargeproceduren for 2010, således som det allerede sker i andre institutioner, samtidig med at det sikres, at bilagene i rapporterne ikke scannes, men uploades på en sådan måde, der muliggør søgning ved hjælp af computere; mener, at rapporten om den budgetmæssige og finansielle forvaltning skal være adskilt fra den foreslåede sammenfatning af de årlige aktivitetsrapporter;

48. bemærker, at artikel 8, stk. 4-7, i de interne bestemmelser for gennemførelsen af Parlamentets budget forpligter de ved delegation bemyndigede anvisningsberettigede til over for den ved delegation bemyndigede ledende anvisningsberettigede at redegøre for udøvelsen af deres funktion i form af tre beretninger i årets løb (den første ved regnskabsårets begyndelse, den anden den 15. juni og den tredje den 15. oktober) ud over årsberetningen for det foregående år; anser det med henblik på en forenkling for nødvendigt at mindske rapporteringsbyrden, således at generaldirektoraterne kun udarbejder en version af deres årsberetning;

49. understreger dog, at denne forenkling af de ved delegation bemyndigede anvisningsberettigedes rapporteringsforpligtelser ikke bør påvirke deres forpligtelse til at holde de ved delegation bemyndigede ledende anvisningsberettigede underrettet om eventuelle transaktioner af en vis størrelsesorden, som kan have væsentlige finansielle følger for budgettet, og om alle vigtige hændelser, der kan bringe en forsvarlig forvaltning af bevillingerne i fare, eller som kan betyde, at de fastsatte mål ikke kan nås;

50. konstaterer, at rapporteringen udviser visse svagheder hvad angår de minimale interne kontrolstandarder i årsberetningerne; foreslår med henblik på at forbedre rapporteringen, at disse standarder revideres, og at der indføres et integreret internt rapporteringssystem;

51. gentager sin anmodning [13] om, at generalsekretæren underretter Budgetkontroludvalget om de konkrete foranstaltninger, han har truffet eller agter at træffe for at styrke Parlamentets interne kontrolsystem, samt om gennemførelsesfristerne; gør opmærksom på, at disse oplysninger skulle have foreligget den 31. december 2010;

52. foreslår, at opgavebeskrivelserne, arbejdsprogrammet og stillingsfortegnelsen for Parlamentets administrative enheder, herunder enheder og afdelinger, for at skabe øget gennemsigtighed gøres tilgængelige på Parlamentets interne webside, således som det allerede sker i Kommissionen;

53. noterer sig, at det kræver en stor ekstra indsats for medlemmerne og offentligheden at finde ud af, hvor pengene under forskellige budgetposter faktisk går hen eller bliver brugt; foreslår derfor med henblik på at øge gennemsigtigheden at oprette et brugervenligt værktøj på internettet, der viser pengestrømme ikke blot i tal, men også gennem budgetposter af forskellig størrelse, som afspejler disse tal, og foretage de nødvendige forbindelser fra en aktør i kæden til en anden på de forskellige niveauer af foranstaltningerne, således at disse pengestrømme nemt kan identificeres og spores til et så konkret niveau for anvendelsen af pengene som muligt, samtidig med at der altid tages hensyn til beskyttelsen af privatlivets fred;

Årsberetning om tildelte kontrakter

54. konstaterer, at centrale tjenestegrene på grundlag af oplysninger fra de anvisningsberettigede afdelinger har udarbejdet en årsberetning [14] til budgetmyndigheden om kontrakter tildelt i 2009 samt nedenstående tabel over alle de kontrakter, der blev tildelt i 2009 og 2008:

Kontrakttype | 2009 | 2008 |

Antal | Procentdel | Antal | Procentdel |

Tjenesteydelser | 157 | 62 % | 241 | 67 % |

Leverancer | 56 | 22 % | 59 | 17 % |

Arbejder | 34 | 14 % | 44 | 12 % |

Bygninger | 5 | 2 % | 15 | 4 % |

I alt | 252 | 100 % | 359 | 100 % |

Kontrakttype | 2009 | 2008 |

Værdi (EUR) | Procentdel | Værdi (EUR) | Procentdel |

Tjenesteydelser | 415344963 | 75 % | 454987532 | 67 % |

Leverancer | 34980727 | 6 % | 22868681 | 3 % |

Arbejder | 36045314 | 6 % | 81247056 | 12 % |

Bygninger | 70394138 | 13 % | 123429315 | 18 % |

I alt | 556765142 | 100 % | 682532584 | 100 % |

(Årsberetning om kontrakter tildelt af Europa-Parlamentet i 2009, s. 3-4)

55. understreger, at værdien af indkøbsaftaler udgør omtrent en tredjedel af Parlamentets samlede budget, og at offentlige indkøb er det område, der er mest udsat for dårlig forvaltning; gentager derfor sin anmodning om regelmæssigt at vurdere indkøbssystemerne og navnlig foretage interne kontroller af de kontrakter, der tildeles i udbud med forhandling og begrænsede udbud;

56. anmoder generalsekretæren om at oplyse, hvorvidt forhøjelsen af loftet for små kontrakter fra 25000 EUR til 60000 EUR i 2007 har lettet adgangen for små selskaber som planlagt uden betydeligt at svække kontrollen med indkøbsprocessen; bemærker, at disse kontrakter kun udgør 0,76 % af værdien, men 39,29 % af antallet af de samlede tildelte kontrakter;

57. noterer sig, at fordelingen efter procedure af kontrakter tildelt i 2009 og 2008 var som følger:

Procedure | 2009 | 2008 |

Antal | Procentdel | Antal | Procentdel |

Offentligt udbud | 73 | 29 % | 126 | 35 % |

Begrænset udbud | 13 | 5 % | 14 | 4 % |

Efter forhandling | 166 | 66 % | 219 | 61 % |

I alt | 252 | 100 % | 359 | 100 % |

Procedure | 2009 | 2008 |

Værdi (EUR) | Procentdel | Værdi (EUR) | Procentdel |

Offentligt udbud | 415996418 | 75 % | 345415316 | 51 % |

Begrænset udbud | 9458434 | 2 % | 139782362 | 20 % |

Efter forhandling | 131310290 | 23 % | 197334906 | 29 % |

I alt | 556765142 | 100 % | 682532584 | 100 % |

(Årlig rapport om kontrakter tildelt af Europa-Parlamentet, 2009, s. 5)

Særlige tilfælde af udbud efter forhandling

58. noterer sig især den vedvarende stigning i 2009 (om end langsommere end stigningen i 2008 i forhold til 2007) i antallet af særlige tilfælde af udbud med forhandling som fremgår af nedenstående tabel: forventer, at denne tendens i betydelig grad vil blive vendt i de kommende år;

Generaldirektorat | 2009 | 2008 |

Antal | % af GD's samlede kontrakter | Antal | % af GD's samlede kontrakter |

GD PRES (eksklusive DIT) | 14 | 53,85 % | 8 | 44,44 % |

GD IPOL | 0 | 0,00 % | 0 | 0,00 % |

GD EXPO | 1 | 50,00 % | 3 | 75,00 % |

GD COMM (eksklusive Direktoratet for Bibliotek) | 29 | 42,03 % | 16 | 16,00 % |

GD PERS | 1 | 16,67 % | 0 | 0,00 % |

GD INLO (eksklusive Direktoratet for Tolkning) | 37 | 38,14 % | 36 | 34,95 % |

GD INTE (tidligere Direktoratet for Tolkning) | 3 | 21,43 % | 9 | 56,25 % |

GD TRAD (eksklusive Direktoratet for Udgivelse) | 0 | 0,00 % | 0 | 0,00 % |

GD ITEC (tidligere Direktoraterne for Udgivelse og IT) | 4 | 36,36 % | 9 | 56,25 % |

GD FINS | 0 | 0,00 % | 0 | 0,00 % |

Juridisk Tjeneste | 0 | 0,00 % | 0 | 0,00 % |

Parlamentet, i alt | 89 | 35,32 % | 81 | 22,56 % |

(Årlig rapport om kontrakter tildelt af Europa-Parlamentet, 2009, s. 9)

Revisionsrettens årsberetning for 2009

Generelle resultater

59. bemærker, at Revisionsretten ved sin revision ikke konstaterede væsentlige fejl i betalingerne som helhed, og at Revisionsretten ikke fandt væsentlige svagheder ved undersøgelsen af, hvorvidt overvågnings- og kontrolsystemerne opfylder kravene i finansforordningen;

Ansættelse af midlertidigt ansatte og kontraktansatte

60. noterer sig, at Revisionsretten konstaterede, at der i fem ud af 20 tilfælde ikke var dokumentation for, at reglerne vedrørende klassifikation af personale som midlertidigt ansatte eller kontraktansatte og reglerne for opfyldelsen af sproglige eller militære forpligtelser eller andre forpligtelser var overholdt; bemærker Parlamentets svar i den kontradiktoriske procedure med Revisionsretten;

Godtgørelser til ansatte

61. noterer sig, at Revisorerne konstaterede [15], at de oplysninger, som Parlamentets tjenestegrene rådede over til at sikre, at de i vedtægten fastsatte godtgørelser udbetales til de ansatte i overensstemmelse med de relevante fællesskabsbestemmelser og nationale regler, i 16 ud af 30 tilfælde ikke var ajourført; er ligesom Revisionsretten af den opfattelse, at der derfor er risiko for, at der foretages ukorrekte betalinger eller udbetales uberettigede beløb, hvis den enkelte ansattes situation har ændret sig;

62. udtrykker tilfredshed med svarene fra Parlamentets administration, om at der i 2009 blev iværksat en undersøgelse for at finde ud af, om det stadig var berettiget at udbetale husstandstillæg til ansatte, der ikke har børn, for hvem der består forsørgelsespligt, og at administrationen nu foretager en regelmæssig kontrol med personalets situation, som fra 2010 er foregået automatisk (ved anvendelse af en "fiche électronique"), hvilket gør det muligt at kontrollere de ansattes personlige og administrative oplysninger mindst én gang om året;

De politiske gruppers organisation og funktion

63. konstaterer, at det fastsættes i artikel 12, stk. 9, i de interne bestemmelser for gennemførelsen af Europa-Parlamentets budget, som blev vedtaget den 27. april 2005, at den interne revisors arbejdsområde ikke omfatter de bevillinger fra Parlamentets budget, der forvaltes af de politiske grupper; konstaterer endvidere, at de særlige regler for anvendelsen af disse bevillinger kræver, at hver enkelt politisk gruppe opstiller sine egne interne finansielle regler og etablere sit eget interne kontrolsystem;

64. understreger, at alle politiske grupper skal have foretaget en årlig ekstern revision og skal forelægge en ekstern revisionsattest;

65. understreger, at det er de politiske grupper, der har ansvaret for, at der indføres et internt kontrolsystem, og at dette ansvar ikke bør påhvile Parlamentets interne revisor, og opfordrer Præsidiet til at konsultere de politiske grupper om, hvordan revisionsbestemmelserne yderligere kan udvikles;

66. glæder sig over, at beregningen af fremførsler blev foretaget på den samme måde som for valgåret 2004, hvor 50 %-reglen blev anvendt for samlede beløb for de to seksmånedersperioder;

Generalsekretærens opfølgning af dechargeafgørelsen for 2008

67. noterer sig med tilfredshed den gode kvalitet af de skriftlige svar på dechargebeslutningen for 2008, som Budgetkontroludvalget modtog den 19. november 2010; beklager dog, at det ikke var muligt at få disse svar inden påbegyndelsen af dechargeproceduren for 2009; forventer, at der med henblik på dechargeproceduren for 2010 bliver mulighed for en drøftelse mellem generalsekretæren og Budgetkontroludvalget inden udgangen af oktober 2011;

68. henviser til, at det i beslutningen af 5. maj 2010 anmodede generalsekretæren om at kontakte de øvrige EU-institutioner med henblik på at få oprettet en central database for gennemførte undersøgelser og sørge for, at de også kan konsulteres af et bredere publikum; opfordrer generalsekretæren til at følge denne anmodning op, især ved at foreslå Kommissionen, at den opretter en sådan central database; anmoder om at blive holdt fuldt underrettet om dette initiativ og forventer i mellemtiden, at de undersøgelser, som foretages af Parlamentet, offentliggøres i fuldt omfang på Parlamentets websted;

69. konstaterer med tilfredshed, at generalsekretæren har sendt påmindelser til generaldirektørerne om, at de skal gennemføre de kritiske aktioner, som den interne revisor og deres tjenestegrene er blevet enige om;

70. er tilfreds med de aktioner, der er gennemført i forlængelse af den kritik, det fremsatte i dechargebeslutningen af 5. maj 2010 med hensyn til skiferier arrangeret af Personaleudvalget; minder om, at Parlamentet i henhold til de nye bestemmelser kun kan yde tilskud til børn af tjenestemænd i lønklasser op til AST 4, og at tilskuddet nu afhænger af antallet af børn [16];

Den interne revisors årlige beretning

71. glæder sig over, at Enheden for Intern Revision i administrativ henseende er blevet tilknyttet generalsekretæren med virkning fra den 1. september 2009; konstaterer med tilfredshed, at denne vigtige ændring er i overensstemmelse med de professionelle standarder for den interne revisions organisatoriske uafhængighed og indebærer en forbedring såvel af den interne revisions effektivitet som af de reviderede afdelingers fornemmelse af, at den er uafhængig og objektiv;

72. bemærker, at den interne revisor på det ansvarlige udvalgs møde den 13. januar 2011 fremlagde sin årsberetning og oplyste, at han i 2009 havde udført følgende revisionsarbejde:

- revisioner i forbindelse med de offentlige udbudsprocedurer i GD Ledelsestjenesterne, GD Infrastruktur og Logistik og GD Finans samt opfølgning af de centrale aktioner, der var nævnt i intern revisionsberetning nr. 05/02, som blev vedtaget den 31. marts 2006

- en revision af ejendomspolitikken: planlægning, evaluering og styring af lokalebehov

- den anden opfølgning af de uafsluttede aktioner i forbindelse med revisionerne af forskudskonti, forvaltningen af inventarlisten og budgetforvaltningen i visse informationskontorer

- den tredje opfølgning af gennemgangen af institutionens interne kontrolsystem

- en revision af udviklingen af it-applikationer samt

- opfølgningen af revisionen af bidrag til politiske partier på europæisk plan og ny revision af politiske fonde og af anvendelsen af reglerne for reserver og overførsel af overskud;

73. noterer sig og støtter de synspunkter, den interne revisor har fremsat med hensyn til:

- det generelle behov for at forbedre forberedelsen og planlægningen af indkøbsprocedurer og den forudgående behovsvurdering

- det forhold, at afdelingerne ikke systematisk udnytter de forbedringer, der er sket med hensyn til central styring af og støtte til indkøbsprocedurerne, og de nyttige redskaber og standarddokumenter, der er udarbejdet

- det forhold, at der desuden er et presserende behov for it-udvikling til støtte for såvel proceduren for offentlige indkøb som forvaltningen af kontrakter

- behovet for, at brugerafdelingerne pålægges at foretage "business process modelling" som forberedelse til ethvert it-projekt, hvorved det ville blive muligt at øge effektiviteten af afdelingernes interne kontrolrammer og risikostyringsprocesser

- betydningen af risici i forbindelse med overdreven afhængighed af eksterne leverandører af konsulentekspertise og specialiseret teknisk ekspertise;

74. mener, at den interne revisors beretninger under særlige betingelser bør stilles til rådighed for medlemmerne af Budgetkontroludvalget; opfordrer formanden for dette udvalg til at aftale disse betingelser med generalsekretæren;

Risikoansvarlig

75. konstaterer med tilfredshed, at den risikoansvarlige påbegyndte sit arbejde den 1. juni 2010 og rapporterer direkte til generalsekretæren; har forstået, at det ikke er muligt at bemande tjenesten fuldstændigt i 2011, og at den første risikoprofil forventes fremlagt i første halvdel af 2011, samt at risikostyringsstrategien vil blive udviklet under generalsekretæren inden sommeren 2011; forventer, at det ansvarlige udvalg bliver fuldt underrettet om en eventuel ny udvikling og et eventuelt strategipapir vedrørende risikostyringen i Parlamentet og får forelagt den risikoansvarliges årlige aktivitetsrapport fra 2010-dechargeproceduren;

76. mener, at Parlamentet, selv om der ikke er nogen økonomisk risiko, så vidt muligt bør søge at undgå imagerisici, identificere strategiske risici (især i it- og bygningssektoren), sikre, at der anvendes et effektivt risikostyringssystem på centralt plan med aftalte procedurer for identificering og vurdering af risici, formulere og aflægge beretning om reaktionerne på disse risici og garantere de kontrollerende og beslutningstagende organer, at risikostyringen er effektiv, og at alle foranstaltninger til afhjælpning af risici, herunder de interne kontroller, er hensigtsmæssige;

77. opfordrer indtrængende generalsekretæren til med bistand fra den risikoansvarlige at udarbejde en konsekvent strategi for hele institutionen til identificering og forvaltning af følsomme stillinger;

STYRING AF PARLAMENTETS ADMINISTRATION

GD Ledelsestjenesterne

78. noterer sig, at de høje udgifter til de foranstaltninger til forebyggelse af et udbrud af H1N1-influenza, der blev iværksat fra midten af september 2009 til udgangen af marts 2010, beløb sig til ca. 1261000 EUR; understreger behovet for at vurdere antallet af personer, som formodentlig vil anmode om vaccine, inden fremtidige indkøb af vaccine;

GD Interne Politikker (IPOL) og GD Eksterne Politikker (EXPO)

79. påpeger, at udgifterne til parlamentariske delegationer (GD EXPO) i 2009 beløb sig til ca. 4301000 EUR;

80. understreger, at forvaltningen af særlig ekspertise er af grundlæggende betydning, især i udvalgsarbejdet, og at der er behov for permanent og up-to-date ekspertise inden for udvalgenes arbejdsområder; gør opmærksom på, at der i de seneste valgperioder har været et stort antal nyvalgte medlemmer; anmoder Præsidiet om at overveje muligheden for at skaffe medlemmerne mere specifik information og uddannelse, herunder særlige foranstaltninger for de nye yderligere 18 medlemmer [17] og de kommende observatører fra Kroatien;

81. glæder sig over, at der er blevet indført et system for sikkerhedsassistance til delegationer uden for de tre arbejdssteder, der har som hovedformål at give Parlamentets hierarki alle de relevante oplysninger, der er nødvendige for at yde delegationsmedlemmer bistand i nødsituationer; påpeger betydningen af en 24/7-hotline, posten som vagthavende i Sikkerhedsenheden og hensigtsmæssige sikkerhedskurser og sikkerhedsbriefinger samt oprettelsen af en fremtidig kriseenhed; ønsker at modtage oplysninger om de samlede udgifter til denne foranstaltning;

GD Kommunikation

82. bemærker, at GD Kommunikation rådede over 722 stillinger pr. 31. december 2009, og at de samlede forvaltede bevillinger beløb sit til 80935000 EUR; anmoder om en gennemgang af antallet og placeringen af stillinger og en detaljeret redegørelse for de behov, der ligger til grund for disse stillinger med en undersøgelse fra GD Kommunikation af virkningerne og resultaterne;

83. rejser tvivl om, at generaldirektoratet har brug for en enhed for resultater og strategisk styring såvel som både en politikenhed og ressourceenhed; anmoder generalsekretæren om at se på disse strukturer og overveje, hvorvidt oprettelsen af en sådan enhed kunne ses som en start på en proces med at oprette store og unødvendige "kabinetter" for generaldirektører;

84. noterer sig, at de fleste ledere i Parlamentets informationskontorer har skrevet en fælles skrivelse, hvor de sætter spørgsmålstegn ved generaldirektoratets budgetforvaltning og anmoder generalsekretæren om at se på situationen og vurdere, hvorvidt oprettelse af centrale enheder i generaldirektoratet såsom enheder for resultater og strategisk styring og politikenheder flytter ansatte fra frontlinjeaktiviteter som f.eks. budgetforvaltning og medfører en ulempe for generaldirektoratets effektivitet;

85. fastholder, at specifikke aktiviteter, som finansieres over budgetkonto 3242, og udgifter forbundet hermed skal opregnes særskilt på en klar og åben måde;

Besøgscentret

86. beklager den meget forsinkede åbning af Besøgscentret (som oprindeligt skulle have fundet sted i forbindelse med valget til Europa-Parlamentet i 2009) og den dårlige planlægning og utilstrækkelige støtte fra administrationens side i startfasen; bemærker, at åbningen for øjeblikket forventes at finde sted i oktober-november 2011; gentager sin anmodning om en detaljeret redegørelse, herunder en detaljeret undersøgelse af indkøbsprocedurerne, for hvad der konkret ligger til grund for denne alvorlige forsinkelse, og hvor meget udgifterne til projektet nøjagtigt er steget;

87. understreger nødvendigheden af at sikre en nem forbindelse (en korridor) for besøgsgrupper mellem Besøgscentret, mødesalen og det kommende hus for europæisk historie; anmoder generalsekretæren om inden den 30. september 2011 at forelægge Budgetkontroludvalget konkrete planer for en sådan forbindelse med et overslag over de maksimale udgifter;

Huset for Europæisk Historie

88. beklager, at afgørelser med hensyn til Huset for Europæisk Historie først for nylig blev truffet af Parlamentets Præsidium; opfordrer til, at de relevante udvalg i Parlamentet inddrages i yderligere afgørelser om udformning af Huset for Europæisk Historie; tilskynder til debat om muligheden for at holde udstillinger på forskellige steder i Europa i en første fase; anmoder om udvikling af et koncept for Huset for Europæisk Historie som en særskilt og uafhængig juridisk enhed med mindst mulig indvirkning på Parlamentets administrationsbudget;

89. ønsker at blive informeret om de samlede udgifter til Huset for Europæisk Historie og anmoder generalsekretæren om at give oplysninger om, hvilke foranstaltninger der vil blive truffet for at klare den forventede store stigning i besøgende til begge projekter i form af parkeringspladser (busser, biler) og let adgang til esplanaden (la dalle);

Besøgsgrupper

90. gentager, at godtgørelsen af udgifter til et sponsoreret gruppebesøg udbetales til gruppens formand, og at der bør foretages en undersøgelse af, om ordningen med godtgørelse af rejseudgifter i forbindelse med officielle gruppers besøg er rimelig i lyset af deres forskellige afrejsesteder og besøgsdestinationer;

EuroparlTV

91. beklager, at EuroparlTV ikke kan betragtes som en succeshistorie i betragtning af det meget lave antal direkte individuelle brugere [18] (ekskl. seere, der falder ind under partnerskabsaftaler med regionale tv-stationer) på trods af de betydelige bevillinger på ca. 9000000 EUR, der hvert år afsættes til det; kræver derfor en cost-benefit-analyse af EuroparlTV for at opnå besparelser på dette område;

Priser

92. bemærker, at Parlamentet i de seneste år har øget antallet af priser og bevillingerne hertil i betragtelig grad [19]; udtrykker tvivl med hensyn til, om disse priser på bedst mulig vis repræsenterer Parlamentets nøglekompetencer og de opgaver, der udspringer af dets lovgivnings-, budget- og budgetkontrolbeføjelser; opfordrer Præsidiet til at afholde sig fra at tage initiativ til finansiering af nye priser og udarbejde en gennemgang af de eksisterende prisordninger;

93. beklager, at GD COMM allerede har iværksat proceduren for tildeling af journalistprisen i 2011, til trods for, at Parlamentet i sin beslutning [20] gav udtryk for, at det er upassende, at Parlamentet uddeler en pris for journalistik, da det ikke bør uddele priser til journalister, hvis arbejde består i kritisk analyse af EU-institutionerne og deres virksomhed; kræver, at prisen for 2012 afskaffes;

94. anmoder om, at alle direkte og indirekte omkostninger forbundet med Parlamentets priser skal fremlægges åbent og gennemskueligt;

Valgkampen i 2009

95. noterer sig med bekymring faldet i den samlede valgdeltagelse til kun 43,2 % ved valget til Europa-Parlamentet i 2009 på trods af den store indsats for at styrke Parlamentets valgkamp, som løb op i ca. 5676000 EUR;

Forbindelseskontoret i Washington

96. noterer sig, at de samlede udgifter til etableringen af Europa-Parlamentets forbindelseskontor til Kongressen i Washington i 2009 og 2010 anslås at beløbe sig til ca. 400000 USD pr. år som følge af en administrativ aftale med Kommissionen; bemærker, at oprettelsen af kontoret ikke har ført til oprettelse af nye stillinger, da der er gjort brug af omrokeringer, langtidsmissioner og en ordning med etårige missioner; nærer bekymring med hensyn til de fremtidige udgifter og anmoder om, at det ansvarlige udvalg holdes regelmæssigt og behørigt underrettet om eventuelle fremtidsplaner, der måtte have betydelige økonomiske følger for dette kontor;

Informationskontorerne

97. fremhæver behovet for en kontinuerlig og ligelig distribution af oplysninger om unionsborgerskabet; understreger derfor vigtigheden af en velafbalanceret placering af dets informationskontorer;

GD Personale

98. bemærker, at omfanget af uindfriede forpligtelser (lidt under 6000000 EUR eller 1,4 %) under konto 1200 (Vederlag og godtgørelser) kan forklares med den beslutning, Rådet traf i december 2009, om kun at bevilge en lønjustering på 1,85 %, mens budgettet var blevet revideret på grundlag af en procentsats på 3,7 % som angivet og foreslået af Kommissionen;

99. bemærker, at GD Personale efter indførelsen af de nye regler for akkrediterede parlamentariske assistenter måtte behandle 1770 nye kontrakter indgået under de nye regler, og at arbejdsbyrden var koncentreret i 2009; bemærker, at denne operation samlet set kan betragtes som en succes;

100. beklager, at det stadig er tilladt at ansætte familiemedlemmer som assistenter i henhold til de undtagelser fra vedtægten, som Præsidiet vedtog på mødet den 23. november 2009; opfordrer indtrængende administrationen til nøje at vurdere, om de resterende tilfælde af denne form for ansættelse er berettigede; anmoder generalsekretæren om at overveje at indføre regler, som skal forhindre medlemmer i at ansætte hinandens familiemedlemmer som assistenter;

101. bemærker, at der er markant mange statsborgere fra én bestemt medlemsstat (13,5 %, som er den højeste andel for samtlige nationaliteter) ansat i Parlamentets Generalsekretariat; minder om, at Generalsekretariatet skal tjene medlemmer fra alle medlemsstater på lige vilkår, og at dette bør afspejles bedre i personalesammensætningen;

Tjenesterejser til de tre arbejdssteder

102. understreger nødvendigheden af yderligere at rationalisere tjenesterejserne mellem de tre arbejdssteder og sørge for bedre begrundelse og kontrol for at undgå unødige tjenesterejser og udgifter, og navnlig for at tage højde for de kommende resultater af den interne revisionstjenestes kontrol på området for parlamentarisk assistance; anmoder generalsekretæren om som et led i dechargeproceduren at aflægge beretning om de samlede besparelser, der er blevet foretaget som en konsekvens af yderligere rationaliseringer;

GD Infrastruktur og Logistik (INLO)

103. udtrykker bekymring over det forekomne tilfælde af fejlagtig fakturering, hvor der ikke er noget tegn på forsætlig svindel, da det viser, at GD INLO's interne kontrolsystem ikke er i stand til at forebygge, at noget sådant sker; opfordrer på ny GD INLO til omhyggeligt at gennemføre den handlingsplan, der er aftalt med den interne revisor;

Transport af medlemmer

104. bemærker, at udgifterne til Parlamentets tjenestevogne beløb sig til 1272932 EUR i Strasbourg og 2352756 EUR i Bruxelles; bemærker endvidere, at Parlamentet har underskrevet en ny kontrakt for tjenestevogne, som anslås at løbe op i 5250000 EUR i alt (over en fireårig periode);

105. opfordrer Præsidiet til at revidere reglerne for brugerne af reserverede tjenestevogne med henblik på at indstille den nuværende praksis, hvor disse biler sendes tomme over lange afstande blot for at foretage tjenestekørsler over korte afstande (fra lufthavne til de endelige destinationer i byen og tilbage); understreger de omkostninger, der opstår som følge af en sådan praksis; opfordrer indtrængende Præsidiet til at finde billigere alternativer, som er mere fordelagtige for skatteyderne;

Kantiner og restauranter

106. mener, at ydelser, som ikke er nødvendige i forbindelse med institutionens virksomhed, men som tilbydes i Parlamentets bygninger af profitorienterede virksomheder, skal hvile i sig selv økonomisk og hverken direkte eller indirekte bør modtage tilskud fra Parlamentets budget, samt at eventuelle dermed forbundne udgifter skal anføres separat i budgettet og være behørigt begrundet;

107. mener, at det med de mange forskellige områder i Parlamentets bygninger, som ville kunne anvendes til kantiner, barer og andre former for salgssteder, ville være muligt for en lang række forskellige konkurrencedygtige cateringvirksomheder, herunder high street-mærker (caféer, sandwichbutikker, restauranter osv.), at tilbyde de ansatte en bedre service, hvis de fik tilladelse til at etablere sig på Parlamentets område; opfordrer til, at der udarbejdes en plan for, hvordan de forskellige cateringfaciliteter kan gives i udbud enkeltvis, når de nuværende aftaler udløber;

108. anmoder om supplerende oplysninger vedrørende driften af kantiner og restauranter, navnlig vedrørende forholdet mellem det årlige tilskud og det resulterende overskud/underskud;

GD Oversættelse og GD Tolkning og Konferencer

109. understreger, at det ikke blot er nødvendigt at opretholde en høj arbejdsstandard, men også at sikre mere effektiv udnyttelse af sprogressourcerne og kontrollere udgifterne hertil ved at se på den samlede arbejdsbyrde for hver enkelt sprogafdeling og ved at sikre, at de omkostninger, der opstår som følge af sen annullering af anmodninger om møder, delegationsbesøg med tolkning og manglende overholdelse af oversættelsesfristerne i adfærdskodeksen, begrænses; kræver, at de udvalg, delegationer og politiske grupper, som til stadighed tilsidesætter tidsfristerne i adfærdskodeksen, i højere grad overholder dem;

110. mener, at outsourcing af oversættelse kan give betydelige besparelser, men at der bør gøres en indsats for at forbedre kvaliteten af de eksterne oversættelser; støtter den voksende brug af Euramis-databasen, som er fælles for alle EU-institutioner, og andre teknologiske nyskabelser inden for oversættelsessektoren (som f.eks. det individuelt integrerede DocEP-system og Euramis/oversættelseshukommelser), som tager sigte på at undgå dobbeltoversættelser og mindske udgifterne til oversættelse; understreger dog, at intet maskinoversættelsessystem helt kan erstatte oversættere;

111. er bekymret over manglen på disponible menneskelige ressourcer for nogle sprogs vedkommende og frygter, at mangler ved universiteternes læseplaner i nogle medlemsstater kan gøre det vanskeligt at skaffe nye tolke og oversættere; gør desuden opmærksom på det fremtidige problem med det forestående generationsskifte blandt tolke og oversættere for EU-15-sprogene, hvoraf mange forventes at gå på pension i de næste 5-10 år;

112. udtrykker sin store påskønnelse af den høje kvalitet af Parlamentets tolketjenester, men beklager de tilfælde, hvor tolkning til visse sprog tilbydes uden at blive brugt; understreger behovet for at vedtage foranstaltninger, der skal nedbringe omkostningerne ved overflødig tolkning ved møder, og anmoder derfor om hurtig udvikling og gennemførelse af et system, som undgår tolkning til sprog, der i praksis ikke tales på et givet møde;

113. foreslår, at et sådant system for eksempel sikrer automatisk tolkning til de seks største officielle sprog (FR, DE, EN, PL, ES og IT) ved gruppemøder, mens tolkning til alle andre officielle sprog kun stilles til rådighed på anmodning fra et medlem, ved at den pågældende person forud for mødet specifikt giver meddelelse om sin tilstedeværelse, hvilket vil garantere medlemmers ret til at tale deres eget sprog, såfremt det ønskes, og samtidig forhindre såvel unødige tolkninger som unødvendige omkostninger;

GD Finans

114. ser med bekymring på de svagheder ved indkøbsprocedurerne i GD Finans, som den interne revisor har påpeget i forbindelse med revisionen af proceduren for offentlige indkøb, som viste, at der i forbindelse med udliciteringen af banktjenester ikke var foretaget tilstrækkelige forudgående behovsvurderinger, hvilket førte til problemer med udbudsbetingelserne og desuden indebar alvorlige risici, selv om revisionen også viste, at de gældende ordninger sikrede passende beskyttelse mod nøglerisici; understreger det presserende behov for at forbedre kontrollerne, så de rettes mere effektivt mod de identificerede risici;

115. mener, at de tjenester og procedurer, som ydes af GD Finans, bør forenkles og strømlines med henblik på at fremskynde behandlingen af fakturaer fra lokale assistenter hjemmehørende i medlemsstaterne og nedbringe kødannelse og bureaukratiske procedurer; mener, at GD Finans hurtigere bør sende elektroniske oplysninger til medlemmerne om de resterende disponible midler; er endvidere af den opfattelse, at GD Finans bør arrangere kurser for medlemmernes medarbejdere om procedurerne; mener, at GD Finans bør udarbejde en handlingsplan til disse formål senest pr. 30. september 2011;

116. konstaterer med tilfredshed, at der i 2009 for første gang er opført bevillinger på budgettet til EP-medlemmernes pensioner;

Rejsebureau

117. understreger vigtigheden af at sikre kontinuitet i arbejdsgangen, såfremt et rejsebureau går konkurs, eller dets kontrakt udløber; ser frem til, at der indføres elektronisk fakturering, hvilket skulle resultere i betydelige forenklinger og besparelser;

118. bemærker, at Parlamentet kun har kontrakt med et rejsebureau, og mener, at der er en vis risiko for, at denne monopolsituation kan være til hinder for, at medlemmerne får de bedste priser på markedet; kræver en undersøgelse af, hvordan rejsebureauet erhverver sig de billetter, som tilbydes medlemmer og assistenter i forbindelse med officielle tjenesterejser, eller tilbydes medlemmer, der pendler mellem arbejdspladser; konstaterer, at de tilbudte billetter for en specifik billetkategori ikke altid er de billigste på markedet;

119. anmoder GD Finans om at orientere om udviklingen i den nye kontrahents priser samt om klager i forbindelse med overgangen fra Carlsonwagonlit til BCD i sin aktivitetsrapport for 2010; er ikke enig i personaleudvidelsen og de supplerende betalinger på 34000 EUR i 2010 kort efter aftalens indgåelse i december 2009; anmoder om, at fremtidige aftaler vil omfatte et incitament til at sikre lavest mulige billetpriser;

120. opfordrer Generalsekretæren til at iværksætte en undersøgelse om begrænsning af medlemmernes og personalets rejseudgifter, for eksempel ved at undersøge muligheden for at foretage gruppereservationer hos flyselskaber i stedet for at foretage individuelle bookinger og indkøb af billetter, eller anvende udbudsprocedurer i forbindelse med køb af de årlige flyrejsekontrakter; opfordrer endvidere til, at der indføres et system, som skal anvende opsparede bonuspoint for flyvninger, som refunderes af Parlamentet, med henblik på at reducere omkostningerne yderligere;

GD Innovation og Teknologisk Støtte

121. noterer sig Præsidiets afgørelser af 17. juni 2009 og 18. oktober 2010 om at udvide WiFi-dækningen i Europa-Parlamentet til at omfatte mødesalen, udvalgenes mødelokaler, medlemmernes kontorer og de offentlige rum både i Bruxelles og Strasbourg;

122. understreger behovet for flere og bedre it-værktøjer til støtte for proceduren for offentlige indkøb; glæder sig i denne forbindelse over, at GD ITEC den 20. december 2010 lancerede WebContracts Version 2.3, som støtter rammekontrakterne, bestillingssedler og enkeltkontrakter for ydelser knyttet til en rammekontrakt;

123. anmoder generalsekretæren om at forelægge Budgetkontroludvalget et notat om den forventede tidsplan for gennemførelsen af videnstyringssystemet samt om de forventede besparelser i forbindelse med rationaliseringen af informationskilder senest den 15. juli 2011;

124. ser med tilfredshed på den betydelige reduktion (49 %, fra 8690 til 4446) af lagerbeholdningen af it-artikler (printere, pc'er, bærbare computere, skærme osv.), der er sket i de forskellige generaldirektorater i 2010; opfordrer imidlertid til, at der foretages en yderligere reduktion af det fortsat store lager, som også repræsenterer en betydelig restværdi (ca. 880000 EUR); mener, at det alvorligt bør overvejes at indrette et centralt lager for printere, fax-maskiner og pc'er;

Politiske grupper (konto 4000)

125. noterer sig, at bevillingerne på konto 4000 i 2009 blev anvendt som følger:

Gruppe | 2009 første halvår | 2009 andet halvår |

Årlige bevillinger [21] | Gruppens egne indtægter og fremførte bevillinger | Udgifter | Udnyttelsesgrad | Fremført til næste periode | Årlige bevillinger [21] | Gruppens egne indtægter og fremførte bevillinger | Udgifter | Udnyttelsesgrad | Fremført til næste periode |

PPE (tidligere PPE-ED) | 9929 | 7762 | 15078 | 152 % | 2613 | 9786 | 2633 | 10237 | 105 % | 2182 |

S&D (tidligere PSE) | 7357 | 6936 | 9857 | 134 % | 4436 | 6877 | 4499 | 6893 | 100 % | 4483 |

ALDE | 3382 | 3034 | 4750 | 140 % | 1667 | 3058 | 1698 | 2578 | 84 % | 2178 |

Verts/ALE | 1453 | 1049 | 1953 | 134 % | 548 | 1907 | 554 | 1282 | 67 % | 1179 |

GUE/NGL | 1432 | 1484 | 1649 | 115 % | 1267 | 1240 | 1270 | 1453 | 117 % | 1057 |

UEN | 1417 | 1251 | 2473 | 174 % | 195 | — | 201 | 79 | — | — |

IND/DEM | 775 | 586 | 925 | 119 % | 436 | — | 437 | 123 | — | — |

ECR | — | — | — | — | — | 1788 | 3 | 1415 | 79 % | 376 |

EFD | — | — | — | — | — | 1113 | 1 | 701 | 63 % | 413 |

Løsgængere | 601 | 349 | 512 | 85 % | 204 | 568 | 204 | 414 | 73 % | 248 |

I alt | 26348 | 22450 | 37196 | 141 % | 11367 | 26338 | 11500 | 25177 | 96 % | 12116 |

Europæiske politiske partier og europæiske politiske fonde

126. noterer sig, at bevillingerne på konto 4020 og 4030 i 2009 blev anvendt som følger:

Parti | Forkortelse | Egne indtægter [22] | Tilskud fra EP | Indtægter i alt | EP-tilskud i % af tilskudsberettigede udgifter (maks. 85 %) | Indtægtsoverskud (overførsel til reserven) eller -underskud |

Det Europæiske Folkeparti | PPE | 1486 | 3486 | 4971 | 68 % | –303 |

De Europæiske Socialdemokraters Parti | PSE | 913 | 3100 | 4013 | 77 % | –71 |

Det Europæiske Liberale og Demokratiske Parti | ELDR | 377 | 1179 | 1556 | 79 % | 10 |

Det Europæiske Grønne Parti | EGP | 568 | 644 | 1211 | 60 % | 129 |

Det Europæiske Venstrefløjsparti | EL | 165 | 562 | 728 | 76 % | –16 |

Union for Nationernes Europa | AEN | 68 | 385 | 453 | 85 % | 0 |

Det Europæiske Demokratiske Parti | EDP/PDE | 58 | 249 | 307 | 85 % | 6 |

Den Europæiske Fri Alliance | EFA | 67 | 227 | 294 | 72 % | –21 |

EUDemokraterne | EUD | 139 | 217 | 356 | 85 % | 36 |

I alt | | 3841 | 10048 | 13890 | 73 % | –230 |

127. støtter de konklusioner og anbefalinger, som fremgår af den interne revisors revisionsrapport nr. 09/10 (opfølgning af revisionen af bidragene til europæiske politiske partier og en ny revision af de europæiske politiske fonde og af reglerne for reserver og overførsel af overskud) og opfordrer indtrængende de relevante tjenestegrene til at gennemføre de 27 aktioner, der anmodes om, særlig de kritiske aktioner med hensyn til:

- indførelse af en obligatorisk modelstruktur for rapportering om udøvelsen af de europæiske politiske partiers virksomhed og de dertil knyttede tilskudsberettigede udgifter (to kritiske aktioner) med henblik på at få rådighed over passende værktøjer til vurdering af aktiviteters og/eller udgifters tilskudsberettigelse

- korrekt anvendelse af reglerne for bidrag i form af naturalydelser

- gennemførelse af ex post-kontroller på stedet baseret på risikoanalyser

- indførelse af den obligatoriske modelstruktur også for fonde

- fastsættelse af kriterier for modtagelse af bidrag i form af naturalydelser;

128. glæder sig i denne forbindelse over nedsættelsen af en intern arbejdsgruppe, der har til opgave at undersøge, hvilke praktiske foranstaltninger, der skal træffes af GD Finans;

129. understreger desuden nødvendigheden af, at partier og fonde har en standardordning for ekstern revision i stedet for det nuværende frie valg af eksterne revisorer, og nødvendigheden af, at Parlamentets administration strengt overholder revisionsreglerne, især hvad angår bidrag i form af naturalydelser, overførsler og reserver; glæder sig derfor over Præsidiets nylige afgørelse om at stille en ekstern revisor til rådighed for parterne og over, at stiftelsen vil blive betalt af Parlamentet;

Frivillig pensionsfond

130. noterer sig, at Præsidiet på mødet den 1. april 2009 bl.a. vedtog, at Parlamentet ville påtage sig sit juridiske ansvar for at garantere den ret, som ordningens medlemmer havde til den supplerende pension; glæder sig over:

i) at muligheden for at få udbetalt en nedsat pension fra en alder af 50 og muligheden for at få udbetalt et samlet beløb svarende til 25 % af pensionsrettighederne er blevet afskaffet med henblik på at forbedre fondens likviditet og undgå, at kapitalen blev opbrugt for tidligt

ii) at pensionsalderen for ordningen er blevet sat op fra 60 til 63

iii) at fondens bestyrere er blevet opfordret til at vedtage en mere forsigtig og afbalanceret investeringsstrategi og til at undgå at udsætte fonden for risici som følge af valutakurssvingninger;

131. bemærker, at det store aktuarmæssige underskud ved udgangen af 2008 (ca. 120000000 EUR) er blevet kraftigt reduceret (om end det stadig var på ca. 84500000 EUR pr. 31. december 2009) takket være de forbedringer, der er sket på markederne; understreger dog, at der bør foretages en ny aktuarmæssig undersøgelse for at vurdere effekten af Præsidiets afgørelser om de foranstaltninger, der gælder for de medlemmer, der er tilsluttet ordningen;

132. mener, at generalsekretæren bør udarbejde et notat til Budgetkontroludvalget om Parlamentets rolle i forbindelse med forvaltningen og overvågningen af fondens aktiver; gør opmærksom på, at det fremgår af pensionsfondens overslag, at den vil få et betydeligt aktuarmæssigt underskud selv efter gennemførelsen af de restriktive foranstaltninger, der blev vedtaget i 2009 med hensyn til betaling af fordringer, samt at den vil opbruge sine aktiver fra 2020 til 2025; mener, at dette underskud ikke skal betales med skatteydernes penge, men af fonden selv;

Arbejdssteder

133. påpeger, at mange medlemsstater befinder sig i en meget anstrengt situation rent budgetmæssigt som følge af den finansielle og økonomiske krise, og at det er nødvendigt at foretage en kritisk gennemgang af potentialet for besparelser på alle planer, herunder på EU-plan; understreger i lyset af denne situation, at der kunne opnås reelle besparelser, hvis Parlamentet kun havde et enkelt arbejdssted på samme sted;

Et grønt Parlament

134. gentager sin anmodning om, at Budgetkontroludvalget får forelagt en kopi af den årlige EMAS-rapport;

135. anmoder administrationen om at fremskynde foranstaltninger til en gennemgribende reducering af papirforbruget internt i Parlamentet; er af den opfattelse, at den fuldstændige anvendelse af elektronisk udstyr er nøglen til at undgå de mere end tusind tons papiraffald hvert år; mener endvidere, at medlemmerne skal have mulighed for at angive, at de ikke har behov for udskrevne dokumenter;

136. mener, at transportemissioner udgør den største andel af Parlamentets CO2-fodaftryk, som det ifølge sin CO2-handlingsplan har til hensigt at reducere med 30 % inden 2020; opfordrer derfor indtrængende til, at der vedtages passende foranstaltninger til at reducere CO2-fodaftrykket; hilser i denne henseende en udligningsundersøgelse velkommen; opfordrer de ansvarlige tjenestegrene i Parlamentet til systematisk at fremlægge oplysninger om emissioner forårsaget af forskellige transportformer, når de foretager rejsereservationer;

137. glæder sig over forslaget om at installere drikkevandsfontæner i alle Europa-Parlamentets mødelokaler og dermed spare ressourcer, således som det blev vedtaget af Præsidiet i CO2-handlingsplanen i februar 2009;

138. opfordrer de ansvarlige tjenestegrene i Parlamentet til at fremlægge foranstaltninger til at øge energieffektiviteten i Parlamentets bygninger, navnlig i forbindelse med efterfølgende forbedringer af glasoverflader og broer;

139. tilskynder Parlamentets administration til at erstatte tjenestevogne med miljøvenlige biler ved løbende at modernisere bilparken med mindre forurenende biler og arrangere gruppetransport med VIP-minibusser til lufthavnene i Bruxelles og Strasbourg for at mindske Parlamentets CO2-fodaftryk; gentager sin anmodning om, at Parlamentet opretter sin egen cykeltjeneste i Strasbourg som nævnt i sin beslutning om decharge for 2008; opfordrer indtrængende til, at dette realiseres senest i september 2011; bemærker, at bilflåden som en konsekvens af en forbedret cykeltjeneste kunne være mindre;

140. tilskynder inden for rammerne af et bæredygtigt parlament til at anvende et chartret tog fra Bruxelles til Strasbourg i plenarmødeperioderne; er bekymret over den stigende anvendelse af andre transportmidler fra de akkrediterede assistenters side, der ikke kan få en billet til det chartrede tog; mener, at medlemmerne, Parlamentets tjenestemænd og de akkrediterede assistenter bør prioriteres højere end eksterne kunder for så vidt angår muligheden for at få billetter til det chartrede tog;

141. glæder sig over aftalen med STIB [23] om et system med tredjepartsbetaling, der indebærer, at Parlamentet betaler 50 % af udgifterne til årskort til personalet i Bruxelles som et miljøtiltag, der tager sigte på at mindske Parlamentets CO2-fodaftryk ved at fremme personalets brug af offentlige transportmidler; opfordrer administrationen til at forhandle sig frem til lignende aftaler med de belgiske jernbaner (SNCB-NMBS) og de regionale busselskaber;

142. foreslår, at de bonuspoint, som er opsparet gennem arbejdsrelaterede rejser, anvendes til at købe billetter med henblik på at reducere Parlamentets store rejseudgifter;

143. mener i betragtning af, at miljøvenlige vaner indlæres fra en tidlig alder, at børn i Europaskolerne ligeledes bør tilskyndes til at bruge skolebusser i stedet for private biler.

[1] EUT L 69 af 13.3.2009.

[2] EUT C 308 af 12.11.2010, s. 1.

[3] EUT C 172 af 30.6.2010, s. 1.

[4] EUT C 303 af 9.11.2010, s. 1.

[5] EUT C 308 af 12.11.2010, s. 129.

[6] EFT L 248 af 16.9.2002, s. 1.

[7] PE 349.540/Bur/ann/def.

[8] EUT C 247 E af 15.10.2009, s. 78.

[9] EUT C 279 E af 19.11.2009, s. 163.

[10] EUT C 303 af 9.11.2010, s. 198.

[11] EUT L 252 af 25.9.2010, s. 3.

[12] 1001 kameraer i Bruxelles, 238 i Luxembourg og 364 i Strasbourg.

[13] Punkt 61 i beslutningen af 5. maj 2010 (EUT L 252 af 25.9.2010, s. 11).

[14] Til rådighed på: http://www.europarl.europa.eu/document/activities/cont/201009/20100901ATT80830/20100901ATT80830FR.pdf/

[15] Punkt 9.14 i årsberetningen for 2009 (EUT C 303 af 9.11.2010, s. 199).

[16] Protokol fra Præsidiets møde den 19. april 2010, PE 439.765/BUR.

[17] Efter ratificeringen af protokollen om ændring af protokollen om overgangsbestemmelser, der er knyttet som bilag til traktaten om Den Europæiske Union, til traktaten om Den Europæiske Union funktionsmåde og til traktaten om oprettelse af Det Europæiske Atomenergifællesskab (EUT C 263 af 29.9.2010, s. 1).

[18] Mellem 25000 og 30000 besøg om måneden.

[19] Lux-prisen: ca. 321000 EUR, Charlemagne-ungdomsprisen: ca. 24000 EUR, den europæiske journalistpris: ca. 105500 EUR, Sakharov-prisen: ca. 300000 EUR (alle beløb fra 2009).

[20] Punkt 91 i beslutningen af 5. maj 2010 (EUT L 252 af 25.9.2010, s. 15).

[] Alle beløb i 1000 EUR.

[] Alle beløb i 1000 EUR.

[23] Société de transports intercommunaux de Bruxelles.

--------------------------------------------------